Denne saken kan bli avgjørende for Palestinas fremtid
Mandag startet en historisk høring i FN om Israels okkupasjon av palestinske områder. Den kan få store konsekvenser både rettslig og politisk.  – Dette blir en massiv sak – det er et tankskip som nå skal legge retningen, sier folkerettsekspert Cecilie Hellestveit til VG.  Den åpne høringen som startet i den internasjonale FN-domstolen (ICJ) mandag er ikke en del av saken der Sør-Afrika ba ICJ vurdere om Israel begår folkemord i Gaza.  Og mens folkemordsaken kan ende med rettslig bindende pålegg for Israel, er denne saken en rettslig betenkning som ikke er bindene. Likevel vil den ha en langt større effekt på en indirekte måte, sier Hellestveit.  – Det er egentlig den store viktige saken. Den handler om hvilke regler som binder Israel og palestinerne – både under krigen i Gaza, men også mer generelt.  – Kolonialisme og apartheid Prosessen som ledet frem til saken som nå skal opp i ICJ ble startet i desember 2022.  Da stemte et flertall av landene i FNs generalforsamling for en resolusjon om å be om en rådgivende uttalelse fra domstolen om effektene av Israels langvarige okkupasjon – og hvilke konsekvenser den har for FN og andre land.  – Palestinerne er blitt utsatt for kolonialisme og apartheid. Det finnes dem som blir fylt av raseri av disse ordene. De bør også bli rasende over realiteten som vi lider under, sa den palestinske utenriksministeren Riyad al-Maliki da høringen åpnet i Haag  Hellestveit sier de internasjonale reglene for okkupasjon er laget for okkupasjoner som varer i to-tre år.  – Det Israel har gjort er en permanent okkupasjon. Da er spørsmålet: Hva skjer da? Der er det stor uenighet mellom Israel på den ene siden, og flertallet av verdens stater på den andre, sier 52 land, inkludert Norge, skal komme med sine synspunkter i løpet av uka.  Gaza er ikke spesifikt nevnt i resolusjonen, som refererer til Israels politikk og praksis på Vestbredden og i Øst-Jerusalem. Derfor var det i først uklart om Gaza ville være en del av saken.  Det er det ikke nå lenger, sier Hellestveit. Hun sier Israels kontroll over Gaza nå er en fordel for Palestina akkurat denne sammenhengen.  – Det er en bukett av synspunkter på hvordan den folkerettslige situasjonen på Gaza bør tolkes, fordi Hamas har hatt kontroll på Gaza. Nå er Israel i ferd med å gjenerobre Gaza – derfor er Gaza, og offensiven for å gjenerobre Gaza, en helt naturlig del av saken.  Store konsekvenser  Den forrige rettslige tolkningen fra ICJ om Israels okkupasjon av palestinske områder kom i 2004.  Det er den Norge og andre land har hatt å forholde seg til – blant annet i saker som Oljefondets investeringer i Israel, sier Hellestveit, som sitter i Oljefondets etikkråd. Oljefondet har fått kritikk for investeringer i selskaper med tilknytning til Israelske bosetninger på vestbredden.  – Vi kommer til å se på hva domstolen konkluderer med. Hvis det blir mer omfattende enn i den rådgivende uttalelsen fra 2004, som jeg regner med at det vil bli, kommer vi til å innrette oss etter det.  Hun sier det samme gjelder en rekke statlige og ikke-statlige aktører.  – Alle lands jurister i utenriksdepartementer, forsvarsdepartementer og lovavdelinger må forholde seg til den internasjonale domstolen på de punktene der dommerne blir enige i denne saken. Den vil ha en tung folkerettslig effekt.  I tillegg til det rettslige, legger saken et viktig grunnlag for det politiske sporet om en palestinsk stat, sier hun.  – Det er veldig viktige prejudisielle beslutninger fra domstolen i det rettstekniske som kommer til å legge de folkerettslige rammene for en palestinsk stat.  Barth Eide: Viktig  I en e-post til VG skriver utenriksminister Espen Barth Eide (Ap) at han følger arbeidet i ICJ med stor interesse.  – Den israelske okkupasjonen og de folkerettsstridige bosetningene hindrer en bærekraftig tostatsløsning, som er den eneste løsningen på konflikten i Midtøsten, skriver han, og videre:  – Konklusjonene vil danne en viktig del av grunnlaget for videre forhandlinger om en avtale mellom partene. Han sier Norge vil holde et muntlig innlegg mot slutten av uken der de blant annet vil påpeke at bosetningene er ulovlige og et alvorlig hinder for fred. – Vi forventer at alle parter forholder seg til uttalelsen fra det som tross alt er verdens øverste domstol. Hvordan enkeltstater konkret vil velge å følge opp Domstolens konklusjoner, gjenstår imidlertid å se.
En høring om Israels okkupasjon av palestinske områder startet i den internasjonale FN-domstolen mandag. Saken har stor betydning for det rettslige og politiske for palestina fremover, ifølge folkerettsekspert.  Norge og 51 andre land vil fremlegge sine synspunkter denne uken. Utfallet av saken kan også påvirke hvordan Oljefondet forholder seg til investeringer i israel. 